තිස්සමහාරාම ප්‍ර‍දේශයේ අගාපේ ළමා නිවාසයේ වයස අවුරුදු 14 ඉක්ම වූ පිරිමි ළමයි 9දෙනෙකු අධිකරණ අනුමැතිය අනුව හික්කඩුව 'සහතික කළ රජයේ පාසලට' ඇතුළත් කළ බව පරිවාස හා ළමාරක්ෂක සේවා දෙපාර්තමේන්තුව පවසයි.අගාපේ ළමා නිවාසය වයස අවුරුදු 14 අඩු සහ 14 වැඩි දරුවන් සඳහා කොටස් දෙකකින් සමන්විත වන අතර සත්ව ඝාතනයට සම්බන්ධ වූ වයස අවුරුදු 14 ට වැඩි පිරිමි ළමුන් දෙදෙනා ද ඇතුළුව තවත් පිරිමි ළමයි සත් දෙනකුමෙලෙස වෙනත් ළමා නිවාසයකට අනුයුක්ත කළ බව එම දෙපාර්තමේන්තුව පවසයි.දේවගැතිවරයාට ඇප දීමෙන් අනතුරුව ළමා නිවාසයේ අනෙක් ළමයි අසූ දෙනාගේ රැකවරණය පිණිස තාවකාලික සහාය කළමණාකරුවන් දෙදෙනකු පත් කිරීමට පෙරේදා (27) කටයුතු කළ බව පරිවාස හා ළමාරක්ෂක සේවා කොමසාරිස් යමුනා පෙරේරා මහත්මිය ඊයේ (28) දිනමිණ ට පැවසුවාය.පළාත් පරිවාස හා ළමාරක්ෂක දෙපාර්තමේන්තුව මඟින් එම නිලධාරීන් පත් කර ඇති අතර අධිකරණ ක්‍රියාමාර්ගයකට අවතීර්ණ නොවී දරුවන් පිට පළාත් ළමා නිවාසවලට භාර දීමට නොහැකි බවත් දකුණු පළාතේ ළමා නිවාස දැනට පිරී පවතින බවත් කොමසාරිස්වරිය අවධාරණය කළාය.දරුවන් සම්බන්ධයෙන් සිය දෙපාර්තමේන්තුව දැඩි අවධානයෙන් පසු වන අතර ඔවුන් වෙනුවෙන් නීත්‍යානුකූල තීරණ ගන්නා බවත් ඒ මහත්මිය පැවැසුවා ය.බොදු බල සේනා සංවිධානය දරුවන් භාර ගැනීමට කැමැත්ත පළ කරන්නනේ නම් අධිකරණ ක්‍රියාමාර්ගයන්ට අනුකූලව එය සිදු කළ යුතු බව පෙන්වා දෙන කොමසාරිස්වරිය, සිය දෙපාර්තමේන්තුව එම දරුවන්ගේ ජාතිය, ආගම, වයස, ස්ත්‍රී පුරුෂභාවය හා දෙමාපියන් සිටින්නේ නම් ඔවුන්ගේ කැමැත්ත විමසා බලා ඉදිරි‍යේ දී සුදුසු පියවර ගන්නා බව ද ප්‍රකාශ කළාය.